Rossiyaning O‘zbekistondagi yangi elchisi tayinlandi

Oleg Malginov Rossiyaning O‘zbekistondagi elchisi etib tayinlandi. Bu haqdagi Rossiya prezidenti Vladimir Putinning farmoni huquqiy ma’lumotlar rasmiy portalida e’lon qilindi.

Oleg Malginov Rossiyaning O‘zbekistondagi diplomatik vakolatxonasiga 2009-yildan beri rahbarlik qilib kelgan Vladimir Tyurdenev o‘rnini egallaydi.
Oleg Malginov 1957-yilda tug‘ilgan. U SSSR Tashqi ishlar vazirligi qoshidagi Moskva davlat xalqaro munosabatlar institutini tamomlagan. U 2012-yildan 2016-yilgacha Rossiyaning Ruminiyadagi elchisi bo‘lgan.
Ushbu lavozimga tayinlanishidan oldin Malginov Rossiya Tashqi ishlar vazirligining Chet eldagi vatandoshlar bilan ishlash departamenti direktori lavozimida ishlagan.
Bundan avval O‘zbekiston sog‘liqni saqlash vaziri “Rospotrebnadzor” rahbariga “Mehr-saxovat” ko‘krak nishonini topshirgani, O‘zbekiston va Rossiya TIV rahbarlari Shavkat Mirziyoyevning Moskvaga kutilayotgan tashrifiga tayyorgarlikni muhokama qilgani hamda Rossiya tashqi ishlar vaziri “Sputnik V” vaksinasi O‘zbekistonda ro‘yxatga olinganini aytgani haqida xabar qilingandi.